အိန်းကလန်ခမ်းထီ

အိန်းကလန်ခမ်းထီ () အိန်းကလဲဉ်ခမ်းနဝ်ꩻ ထွာဒျာႏ ခမ်းထီတဖြုံႏ ကအဝ်ႏပါသော့ꩻဒါႏ ယူနုဲက်တဲတ်ကိင်းဒန်း(ယူကေခမ်းတန်) ခွန်ဟော်ခမ်ꩻခမ်းတန်ကို တကွို့ꩻတခဝ်ခမ်းဟံႏနယ်ႏဒျာႏသွူ။ အိန်းကလန် ဖဲ့ꩻထင်ꩻနဝ်ꩻ သကော့တလန်ခမ်းထီ၊ ဖဲ့ꩻတွို့ꩻဖဲ့ꩻနဝ်ꩻ ဝွေးခမ်းထီ(Wales)၊ ဖဲ့ꩻတွို့ꩻထင်ꩻဖဲ့ꩻနဝ်ꩻ အုဲင်းရိစ်ပင်ႏလယ်ႏ၊ ဖဲ့ꩻတွို့ꩻနဝ်ဖဲ့ꩻနဝ်ꩻ သဲတိစ်ပင်ႏလယ်ႏ၊ ဖဲ့ꩻကွဉ်ႏဖဲ့ꩻနဝ်ꩻ ပင်ႏလယ်ႏထင်ꩻ ဖုံႏ အဝ်ႏနဝ်ꩻသွူ။ ဖဲ့ꩻကွဉ်ႏဖဲ့ꩻယို တောမ်ႏဥရောပတွိုက်နဝ်ꩻ အိန်းကလေတ်ထီပင်ႏလယ်ႏ အဝ်ႏခါႏခါꩻနဝ်ꩻသွူ။ အိန်းကလန်ခမ်း ဟံႏနယ်ႏကဲဉ်းအာနဝ်ꩻ ထွာဒျာႏ အတ်တလန်တိတ် သမုဒ္ဒရာႏအခဝ်ထင်ꩻကို ကအဝ်ႏဒါႏ ကရေက်ဗိတေင်ကြွန် အခဝ်ထာႏဝ တောမ်ႏ အခဝ်နဝ်ဒေႏသဖုံႏ အဝ်ႏပါသော့ꩻနဝ်ꩻသွူ။ ထွူကာႏတဝ်း သီလီကြွန်ဗူႏဖုံႏတောမ်ႏ ဝုဲက်ကြွန်ဗူႏ စတဲင် ကြွန်ဗူႏပေႏဖုံႏလဲ့ အဝ်ႏပါသော့ꩻအာတန်သွူ။

အိန်းကလန်ကရိုꩻဒါႏအမိဉ်ꩻနဝ်ꩻ အဝ်ႏဒျာႏ အန်းဂဲလိုꩻမျိုꩻသီး "အန်းဂဲလန်း" ကရိုꩻဒါႏငဝ်းကို ပေါ်ႏလင်ꩻလွဉ်တဲင် အဓိပ္ပာယ်ႏလꩻ "ဟံႏ" နဝ်ꩻသွူ။ အန်းဂဲလိုꩻမျိုꩻသီးနဝ်ꩻ တယ်ႏခရစ်ပေါ်ႏထွူ နေင်ႏ ၄၀၀ တောမ်ႏ ၅၀၀ ဗွေ အခါႏကျာꩻ ကောပ်နွို့တွိုက်ꩻခꩻအုံသော့ꩻလွေꩻ ဒေႏသနဝ်ꩻကိုဒျာႏသွူ။

လိုꩻမျိုꩻ
အိန်းကလေတ်လိုꩻမျိုꩻသီးနဝ်ꩻ သွီႏရော်ꩻထိုꩻတောမ်ႏ ကနွို့တွိုက်ꩻသိမ်ꩻဒါႏ အိန်းကလန်းခမ်း နုဲင်းဒါႏ ကဲ့၊ ရောမ၊ အန်းဂဲ၊ ဆက်ဆုံ၊ ဂျု၊ ဒိန်း၊ နော်မန် စတဲင်လိုꩻမျိုꩻဖုံႏသွူ။ ဖလင်းမစ်၊ ဂျစ်ပဆီ၊ ပိဉ်တိစ် ဟျူးဂျနိုး လိုꩻမျိုꩻယဟန်ႏဖုံႏလဲ့ နွို့လွဉ်အုံသော့ꩻနေနေသွူ။ ၁၈၀၀ နေင်ႏဗွေရပ်ကို သကော့လိုꩻမျိုꩻ၊ ဝွေးလိုꩻမျိုꩻတောမ်ႏ အုဲင်းရိစ်လိုꩻမျိုꩻဖုံႏလဲ့ နွို့လွဉ်မာꩻသွူထာꩻမာꩻ အိန်းကလန်ခမ်းကိုတဲင် လွဉ်အုံတငါတဲ့ အဝ်ႏနဝ်ꩻသွူ။

သဘာႏဝတခြိုꩻလုံးရတနာႏဖုံႏ
အိန်းကလန်ခမ်းကို ကထန်ႏဒါႏ အရေꩻတန်သွတ်ꩻ သဘာႏဝဓာတ်သတ္တုဖုံႏနဝ်ꩻ ထွာဒျာႏ ပသီႏတောမ်ႏ လုံးမေႏသွာႏ ဒျာႏသွူ။ နဝ်ꩻမꩻ အိန်းကလန်ခမ်းနဝ်ꩻ အဝ်ႏထင်ႏသျာꩻတောမ်ႏ စက်မှုခမ်းတန်နဝ်ꩻသွူ။ စွုန်ꩻ(ခဲ)တောမ်ႏ ပသီႏဗွာ(သံဖြူ) လဲ့ အဝ်ႏထီႏမော့ꩻဗာႏ လုံးကောင်ကအဝ်ႏအာဒါႏ ဒက်ဗွန်တောမ်ႏ ကွန်းဝေါ ခရဲင်ႏကိုသွူ။ တောင်ꩻတနျာႏ၊ သွောတ်၊ တသာႏ၊ ဂျစ်ပဆမ် ဖုံႏလဲ့ အဝ်ႏထန်ႏဆေ့ꩻဆေ့ꩻသွူ။ အိန်းကလန်ခမ်း ပင်ႏလယ်ႏထင်ꩻကိုနဝ်ꩻ ထပေႏဖုံႏ အုံခိုႏခရာႏခင်ႏလမ်းဟဝ်ဖုံႏအဝ်ႏတဲင် ထပေႏဖုံႏတဲ့လွိုင်ႏနဝ်ꩻမꩻ အိန်းကလန်ခမ်း ကမ်းရိုးတန်းထျꩻနဝ်ꩻ အဝ်ႏခွုမ်မာꩻလွေꩻ စမ်းငါးထာꩻမာꩻတန်နဝ်ꩻသွူ။

အာႏကွိုꩻ

ကဏ္ဍ:ယူနုဲက်တဲတ်ကိင်းဒန်း
ကဏ္ဍ:ကြွန်ခမ်းထီဖုံႏ
ကဏ္ဍ:ဥရောပတွိုက်ကို ခမ်းထီဖုံႏ